PATVIRTINTA

Kauno Kazlų Rūsos „Saulės“ mokyklos

 direktoriaus

 2020 m. sausio 13 d. įsakymu Nr. V-7

**KAZLŲ RŪDOS „SAULĖS“ MOKYKLOS 2020 METŲ VEIKLOS PLANAS**

I SKYRIUS

 ĮVADAS

 Kazlų Rūdos „Saulės“ mokykla yra biudžetinė įstaiga, vykdanti intelekto negalią turintiems vaikams ir jaunuoliams priešmokyklinį, pradinį, pagrindinį ugdymą ir socialinių įgūdžių ugdymą, teikianti švietimo pagalbą ir neformalųjį švietimą. Mokykloje, pagal individualizuoto ugdymo programas, ugdomi nežymią, žymią, vidutinę, labai žymią intelekto negalią ir/ar kompleksinę negalią turintys mokiniai. Mokykloje randa vietą mokiniai, kurie dėl savo negalios negali mokytis bendrojo lavinimo mokyklose, nesusiranda draugų, jaučiasi nesaugiai.

Klasės komplektuojamos laikantis Lietuvos Respublikos Vyriausybės nutarimuose nustatyto minimalaus ir maksimalaus mokinių skaičiaus klasėje bei atsižvelgiant į individualius specialiuosius poreikius, Pedagoginės psichologinės tarnybos rekomendacijas (PPT), maksimaliai priartinant ugdymo (-si) aplinką prie mokinio poreikių. Tai sudaro sąlygas sėkmingam ugdymui-(si). 2020 m. sausio 1 d. duomenimis mokykloje mokėsi 68 sutrikusio intelekto mokiniai. Mokykloje sukomplektuota 10 klasių komplektų ir 1 priešmokyklinio ugdymo grupė. 54,42 proc. mokyklos mokinių, atsižvelgus į Pedagoginės psichologinės tarnybos vertinimo išvadas, nustatytas didelis ir 45,58 proc. labai didelis specialiųjų ugdymosi poreikių lygis. Visi vaikai ugdomi pagal individualizuotas bendrąsias programas. Mokykloje pamokos vyksta viena pamaina. 99 % mokinių turi kalbėjimo ir kalbos sutrikimus, 48,52 % mokinių turi nežymų intelekto sutrikimą, 32,35 % mokinių – vidutinį intelekto sutrikimą, 8,82 % mokinių - žymų ir labai žymų intelekto sutrikimą, 8,82 % mokinių – nepatikslintą intelekto sutrikimą 2 mokiniai mokomi namuose. Mokykloje mokosi kelių savivaldybių mokiniai: Kazlų Rūdos savivaldybės mokiniai sudaro 36 proc., Kalvarijos savivaldybės – 32 proc., Marijampolės savivaldybės – 23 proc., kitų savivaldybių – 9 proc. visų mokykloje besimokančių mokinių. 51,47 proc. besimokančiųjų gyvena mokyklos bendrabutyje. Likusiems mokiniams, vykstant į mokyklą ir iš jos, kiekvieną dieną teikiama pavežėjimo paslauga. Mokinius lydi Mokyklos direktoriaus įsakymu paskirti atsakingi asmenys. Mokinių skaičius mokykloje kinta nežymiai 2018/2019 m.m. - 64, 2019/2020 m.m.- 70.

2019 m. mokykloje dirbo 57 darbuotojai. Mokyklos administracija: direktorius, direktoriaus pavaduotojas ugdymui ir direktoriaus pavaduotojas ūkio reikalams. Švietimo pagalbą teikė socialinis pedagogas, psichologas, logopedas. Mokinius mokė 15 pedagogų, 2 neformaliojo ugdymo mokytojai: 5 mokytojai turi vyresniojo mokytojo kvalifikacinę kategoriją, 1 metodininko. Bendrabutyje dirbo 3 auklėtojai. Vidutinis mokytojų, administracijos atstovų bei švietimo pagalbos specialistų darbo stažas Kazlų Rūdos „Saulės“ mokykloje sudaro 18 metų, vidutinis amžius 49 metai.

Aptarnaujančio personalo funkcijas atliko ir paslaugas teikė: bibliotekos vedėja, visuomenės sveikatos priežiūros specialistė, kompiuterių priežiūros specialistas, 4 budėtojai, 5 valytojai, 1 elektrikas/pastatų priežiūros darbininkas, 1 pagalbinis virtuvės darbininkas, 3 virėjai, 1 rūbų prižiūrėtojas ir siuvėjas, 1 skalbėjas, 1 archyvaras, 1 sandėlininkas, 4 naktinės auklės, 3 vairuotojai, 5 auklėtojo padėjėjai, 6 mokytojo padėjėjai, 1 dietistas, 1 sekretorius, 2 buhalteriai. Aptarnaujančio personalo darbuotojai atliekantys savo pareigybines funkcijas atitinka kvalifikacinius ar kompetencinius reikalavimus, keliamus asmeniui priimtam tas pareigas atlikti.

Mokyklos tikslas – ne tik mokyti mažiau galimybių turintį jaunimą įvairių dalykų pagrindų, bet ir skatinti atrasti save, ruoštis savarankiškam gyvenimui. Dauguma mokinių gyvena mažuose miesteliuose ar kaimo vietovėse, todėl būtent Mokykla yra ta vieta, kur vaikai ir jaunuoliai yra skatinami plėsti akiratį, pažinti pasaulį, mokytis kalbų, patirti naujų įspūdžių bei įgyti naujų įgūdžių, rasti draugų iš viso pasaulio. Dalyvavimas įvairiuose projektuose, suteikia galimybę prisidėti prie kokybiško jaunimo užimtumo, leidžia ugdyti naujas socialines kompetencijas per kūrybišką ir aktyvią neformaliąją veiklą. Profesinis bendradarbiavimas sieja Mokyklos mokytojus su kolegomis užsienyje. Pedagogai dalijasi savo patirtimi Lenkijoje, Suomijoje, Graikijoje, Rumunijoje, Turkijoje, dalyvauja Erasmus+ daugiašalių mokyklų partnerysčių bei jaunimo mainų projektuose. Mokiniams pageidaujant veikia įvairūs būreliai, kurie finansuojami iš klasės krepšelio lėšų. Visi mokyklos mokiniai yra įsitraukę į neformaliojo ugdymo veiklą. Neformaliojo vaikų švietimo veiklos padeda pažinti kitus ir įvertinti savo galimybes, atrasti savyje dailininką, aktorių, sportininką, muzikantą, šokėją arba gerą žmogų. Neformalusis švietimas yra siejamas su bendruoju ugdymu, tenkina kryptingus mokinių poreikius, sudaro sąlygas augti fiziškai ir psichiškai sveikam, užtikrina specialiųjų ugdymosi poreikių turinčių mokinių galimybę integruotis į visuomenę. Neformaliojo vaikų švietimo poreikiai tiriami, tikslinama ir koreguojama būrelių teikiamų paslaugų pasiūla atsižvelgiant į kylančius mokinių ugdymosi poreikius. Mokykla aktyviai dalyvauja Specialiųjų poreikių vaikų olimpiniame judėjime, mokiniai yra tapę specialiosios olimpiados nugalėtojais ir prizininkais. Vaikai aktyviai dalyvauja sportinėje veikloje, pasiekę gerų rezultatų įvairių sporto šakų savivaldybės, miesto, regiono bei respublikos varžybose. Mokykla priklauso Sveikatą stiprinančių mokyklų tinklui, todėl vyksta daug renginių skirtų vaikų ir bendruomenės narių sveikatos stiprinimui. Mokykloje įgyvendinama smurto ir patyčių prevencijos programa OLWEUS.

II SKYRIUS

 PRAĖJUSIŲ METŲ SITUACIJOS ANALIZĖ

Kazlų Rūdos „Saulė“ mokykloje Vaiko gerovės komisija vykdė aktyvią veiklą, parengė veiklos aprašus:

1. Smurto ir patyčių prevencijos ir intervencijos vykdymo tvarkos aprašą;

 2. Krizių valdymo tvarkos aprašą.

Per 2019 metus įvyko 9 posėdžiai. Visa informacija buvo protokoluojama ir yra konfidenciali. VGK priėmė tėvų ( globėjų ), mokytojų, socialinių tarnybų prašymus ir skundus susijusius su vaiko gerovės problemų sprendimu. Atsižvelgiant į prašymo turinį buvo renkama medžiaga ir priimami sprendimai. VGK teikė konsultacijas pedagogams, tėvams, stebėjo problemų turinčių mokinių elgesį. Analizavo individualių ugdymo programų pritaikymą ir aprobavo šias programas mokiniams, kurie mokomi namuose. Analizavo, vertino švietimo pagalbos poreikį. Su Kazlų Rūdos miesto PPT sprendė iškilusias problemas dėl pirminio ar pakartotinio specialiųjų ugdymosi poreikių įvertinimo. Inicijavo ir aktyviai dalyvavo kuriant mokinio individualios pažangos stebėjimo aplanką.

 Švietimo pagalba teikta vadovaujantis parengtu individualiu Švietimo pagalbos planu. Švietimo pagalbos teikimo plano peržiūra, pasiekimų pažangos vertinimas bei pagalbos poreikio vertinimas atliekamas du kartus per metus vasario/birželio mėnesiais. Mokinių, padariusių individualią pažangą, skaičius – 80 proc.

Mokykloje reguliariai organizuoti mokytojų, pagalbos specialistų, administracijos konstruktyvios diskusijos, aptarimai apie mokinių mokymosi sėkmes ir problemas siekiant padėti vieni kitiems. Susitikimų metu aptariami mokinių mokymosi klausimai ir priimami sprendimai įvairiais lygmenimis (direkciniai pasitarimai, direktoriaus pavaduotojų pokalbiai, apskritieji su mokytojais ir pagalbos specialistai, Vaiko gerovės komisijos pasitarimai). Kiekvieno mokinio aptartas atvejis įgyvendinamas pagal priimtinus sprendimus. Kartą per mėnesį stebima aptartų mokinių pažanga. Kiekvienas pedagoginis darbuotojas analizuoja savo darbo indėlį į mokinių pažangą, bendruomenės veiklą bei asmeninį tobulėjimą. Refleksiją einamųjų mokslo metų birželio mėnesį pateikia mokyklos direktoriui.

Mokykloje stengiamasi užkirsti kelią patyčiomis. Šiam tikslui pasiekti nuo 2018 m. spalio mėn. mokykloje diegiama smurto ir patyčių prevencijos programa OLWEUS, į kurios įgyvendinimą įsitraukusi visa mokyklos bendruomenė. Mokykloje kuriama gera emocinė aplinka, mokiniai gerai jaučiasi mokykloje, apie tai byloja ir atlikta mokinių apklausa. Ypač tai įvertina mokiniai, atėję iš bendrojo lavinimo mokyklų, jiems buvo sunku susirasti draugų, kai kurie patyrė patyčias. Kasmet mokykla dalyvauja „Veiksmo savaitėje BE PATYČIŲ“, organizuojamos įvairios veiklos „Tolerancijos dienai“ paminėti. Taip pat mokykloje vykdoma ankstyvosios prevencijos programa „Zipio draugai“. Mokiniai mokomi nesmurtinių bendravimo įgūdžių, užimami socialiai reikšminga veikla, skatinamas pozityvus elgesys. Atsižvelgiant į mokyklos 2019-2023 m. Strateginio veiklos plano tikslus ir keliamus uždavinius, kurie atitinka valstybės švietimo politiką - ,,atviros, sąmoningos, kūrybingos ir atsakingos asmenybės formavimą“, neįgaliųjų teisės konvenciją, kurios vienas iš svarbiausių uždavinių - socialinės neįgalių asmenų atskirties mažinimas, mokykla planingai įgyvendino 2019 metų veiklos planą. Jame numatytiems tikslams įgyvendinti sėkmės kriterijus buvo gerinti ugdymo(si) kokybę ir individualią pažangą, užtikrinant modernią ir saugią ugdymo(si) aplinką bei plėtojant bendravimą ir bendradarbiavimą.

Siekdami mokinių pažangos didelį dėmesį skyrėme ugdymo proceso kokybės gerinimui, naujų inovatyvių ugdymo(si) metodų paieškai. Ugdymo planavimas lanksčiai pritaikomas ugdymo poreikiams (jungiamos pamokos, integruojami dalykai, organizuojama projektinė veikla). Mokinių pažangos pasiekti, padėjo įvairūs edukaciniai metodai: netradicinės pamokos, išvykos, projektinės veiklos, kurių metu mokiniai pagilino žinias, įgijo naujų įgūdžių. Bandymai, eksperimentai, įvairios vizualizacijos yra labai naudingos veiklos specialiųjų ugdymosi poreikių turintiems mokiniams. Mokiniams sudaromos sąlygos mokytis ne tik iš knygų ir sąsiuvinių, bet ir mokytis per patirtį iš kasdienės, praktinės veiklos, taip formuojant pozityvų mokinio emocinį ryšį su supančia aplinka, leidžiantį patirti teigiamas emocijas, išgyventi pažinimo džiaugsmą. Tai aktualizuoja ugdymą, suteikia mokiniams galimybę įgyti įvairesnės patirties, susieti mokymą(si) su gyvenimu, patiems pajausti ir atrasti.

Mokytojai organizavo ir pravedė daug išradingų, įdomių netradicinių edukacinių veiklų ir pamokų. Minėdami Pasaulinę Žemės diena, su mokyklos bendruomenės nariais iškėlėme Pasaulinei Žemės dienai skirtą vėliavą, prisijungėme prie eisenos bei dalyvavome renginyje „Apgaukime Žemę rūpesčiu“. O šalia mokyklos augančiuose medžiuose įkėlėme pačių pagamintus inkilėlius, kurie lauks sugrįžtančių mūsų krašto paukščių. Mokiniai mokėsi sėti, auginti, prižiūrėti augančius augalus, iš pradžių klasėse ant palangių, vėliau mokyklos teritorijoje esančiuose daržo lysvėse. Pabuvojo ekologiniame darže, kuris gyvuoja harmonijoje su gamta klausėsi pasakojimų apie ekologiškai užaugintų daržovių naudą žmogui bei gamtai. Įdomi pažintinė gamtamokslinė pamoka vyko Kazlų Rūdos Miško muziejuje. Bendraudami su miškininku mokiniai daug sužinojo apie miško augmeniją ir gyvūniją. Mokiniams didelį įspūdį padarė paukščių ir žvėrių iškamšos. Nuostabi patirtis ir emocijos lydėjo mokinius kaniterapijos užsiėmime Kazlų Rūdos Jurgio Dovydaičio viešojoje bibliotekoje su šuniuku Kia. Susitikimo metu vaikai bendravo su šuniuku, jį glostė, atliko įvairias užduotis. Dalyvavo specialiai paruoštas, dresuotas ir išlaikęs specialų egzaminą šuo. Ramioje, švelnioje aplinkoje mokiniai patyrė nuostabių emocijų. „Šaukšto Šmaukšto stalo akademija“. Literatūrinės - edukacinės pamokos metu moksleiviai per eiliuotą tekstą įžengė į stalo etiketo akademijos paskaitą, kuri skatino vaikų kūrybiškumą ir leido kitokiu formatu, nekasdieniškai mokytis stalo etiketo taisyklių. Balandžio 2-ąją minint Tarptautinę vaikų knygos dieną, kuri švenčiama kartu su pasakų kūrėjo Hanso Kristijano Anderseno (1805-1875) gimtadieniu, mokyklos bibliotekoje vyko netradicinė pamoka, kurios metu susirinkę mokiniai skaitė pasakas, klausėsi jų. Kartu su „Alfa“ lėlių teatro herojais bandė atrasti gyvenimiškas paslaptis. Mokiniai keliavo per klaustukų karalystę KAM?, KAS?, KUR?, KĄ? ir KODĖL? pas atsakymų karalių TODĖL. Lankydamiesi pramogų ir laisvalaikio centrą Mega, kuriame įsikūrusiame ZOOPARK zoologijos sode, mokiniai turėjo unikalią galimybę prisiliesti, pamaitinti gyvūnus. Juos pažino iš labai arti. Vyresniųjų klasių moksleiviai netradicinės pamokos „Žaidžiu-žinau“ metu, edukaciniame pramogų centre CurioCity, turėjo galimybę išbandyti skrydį erdvėlaiviu, susipažino su greitosios pagalbos ekipažo iššūkiais, įveikė kliūčių ruožą virš degančio ugnikalnio lavos, čiuožė vaivorykšte, prisilietė prie policijos pareigūnų darbo bei turėjo kitų edukacinių užsiėmimų, kurių pagalba žaidė, patyrė, sužinojo, pajautė. Lankydamiesi Marijampolės Petro Kriaučiūno viešojoje bibliotekoje įsikūrusiame Multicentre, galėjo išbandyti įvairius inovatyvius metodus: kurti muziką, konstruoti, suvokti savo pojūčius, ugdytis gebėjimą žodžiu ir kūrybiniais darbais išreikšti jausmus. Birželio 3 d. minėdami Tarptautinę vaikų gynimo dieną, mokykloje vyko šventė „Vaikystė - muilo burbulai“. Renginio metu mokiniai atliko sportines užduotis, estafetes, o pabaigoje galvojo savo svajones ir pūsdami muilo burbulus jas paleido į orą.

Pažintinės, meninės, sportinės, kultūrinės, prevencinės veiklos metu mokiniai ugdėsi kompetencijas, padėsiančias įsitraukti į visuomenę. Ši ugdomoji veikla padėjo suvokti savo tautos istorijos, kultūros, gamtos savitumą. Organizuojamas pažinimu pagrįstas ugdymas už mokyklos ribų esančiose aplinkose - kultūros įstaigose, įmonėse, gamtoje, valdžios institucijose. Tai suteikia mokiniams galimybę bendrauti ir bendradarbiauti, būti mokomiems įvairesnių žmonių, įgyti įvairesnės patirties. Mokykla be sienų – vienas veiksmingiausių ugdymo būdų, skatinančių patį vaiką būti aktyviu, iniciatyviu įvairios veiklos metu.

Projektas „Kuo keliauja žmonės“, suteikė mokiniams galimybę pažinti ir patiems išbandyti skirtingas transporto priemones, mokiniai kartu su auklėtojomis važiavo traukiniu iš Kazlų Rūdos į Kauną. Susipažino ir išbandė vieną iš keliavimo formų – vandens transportą, mokiniai iš Kauno senamiesčio prieplaukos laivu „Kaunas“, plaukė Nemunu pro senąjį Aleksoto tiltą, Aleksoto gyvenvietę iki naujai pastatytos „Žalgirio“ arenos. Tęsdami pažintį su transporto priemonėmis, lankėsi Aviacijos muziejuje, kur susipažino su Lietuvos aviacijos istorija, aviacine technika, išmėgino savo jėgas pilotuojant virtualų orlaivį, „nusileido“ parasparniu.

Dalyvaudami Kazlų Rūdos savivaldybės finansuotose socialinės gerovės projektuose „Dzūkų lobių skrynios“ ir „Neregėta Žemaitija“, daug keliavo po skirtingus Lietuvos regionus susipažino su jų istorija, tradicijomis, gražiomis vietovėmis. Kepė ir ragavo Dzūkų bandas, lankydamiesi Jurbarko krašto muziejuje dalyvavo edukacinėje programoje „Viduramžiai prie Nemuno“. Aplankė Kretingos muziejaus ekspozicijas, vandens malūną, grožėjosi Žiemos sodo augmenija, susipažino su dvarų kultūrą reprezentuojančiais meno kūriniais, archeologine medžiaga, senąja liaudies buitimi, šiuolaikinio meno kūriniais.

Taikant mokymąsi be sienų kūrėme netradicines ugdymosi aplinkas, kuriose sudarytos galimybės mokiniui patirti emocinę ir socialinę sėkmę, lavinome įvairesnes intelekto rūšis, stiprinome gebėjimus. Mokiniai mokomi atminti istorines datas, skatinami domėtis, pažinti savo Tėvynę, istorinį paveldą. Ugdėsi pilietiškumo, pažinimo ir tautiškumo kompetencijas.

Daug dėmesio yra skiriama mokinių sveikos mitybos, higienos, saugumo įgūdžių, psichinės sveikatos stiprinimo, žalingų įpročių prevencijai. Mokykloje nuolat vyksta fizinio aktyvumo įgūdžių formavimo užsiėmimai, rytinė mankšta, prevencinės paskaitos ir praktiniai užsiėmimai sveikatingumo tematika.

2019 metais mokykloje įgyvendinti du Kazlų Rūdos savivaldybės lėšomis finansuoti sveikatingumo stiprinimo projektai. Projektas „Aktyvus laisvalaikis“ praplėtė mokinių galimybes sportuoti lauke, tam įsigijome 20 šiaurietiško ėjimo lazdų. Įsigyta multimedijos įranga, praplėtė aktyvaus laisvalaikio galimybes patalpoje, leido sportine veikla sudominti ir įtraukti daugiau mokyklos mokinių. Projektas „Augame sveiki“ suteikė galimybę vyresniųjų klasių mokiniams mokytis plaukti Marijampolės Sporto mokyklos baseine, vyko įvairūs užsiėmimai sveikos gyvensenos tematika, patiekalų degustacijos.

Didelis dėmesys mokykloje yra skiriamas mokinių sveikatingumo stiprinimui, fizinio aktyvumo bei užimtumo skatinimui. 1-5 klasių mokiniai dalyvavo projekte „Mokyklinio amžiaus vaikų mokymas plaukti ir plaukimo įgūdžių lavinimas“ Kauno rajono Mastaičių baseine. Šis projektas skatino mokinių fizinį aktyvumą, stiprino sveikatą ir gerino jų fizinį parengtumą. Padėjo išsiugdyti gyvybiškai svarbius ir reikalingus plaukimo įgūdžius, suteikė saugaus elgesio vandenyje ir prie vandens žinių. Taip pat išmoko higienos reikalavimus lankant baseiną bei sužinojo prausimosi prieš pratybas ir po jų svarbą. Rugsėjo 16-22 d. mūsų mokyklos mokiniai dalyvavo Europos judumo savaitės renginyje „1 000 000 žingsnių sveikatai“. Šį aktyvų renginį organizavo Kazlų Rūdos Prano Dovydaičio pagrindinė mokykla. Organizuotoje akcijoje „Saulės“ mokyklos mokiniai nuėjo 180 000 žingsnių. Gegužės 8d. Kazlų Rūdos „Saulės“ mokyklos 1-5 klasių mokiniai dalyvavo Kaune tęstiniame Specialiosios Olimpiados ir Masinio futbolo asociacijos projekte „Ypatinga treniruotė - ypatingiems vaikams“ prie kurio prisijungė ir vienas stipriausių Lietuvos klubų - FC Stumbras. Spalio 23 d. mokiniai vyko į Marijampolės „Arvi“ futbolo areną. Futbolo arenoje susitiko su Lietuvos čempionais Marijampolės „Sūduvos“ žaidėjais ir turėjo unikalią galimybę kartu atlikti įvairias estafetes, sportuoti ir žaisti futbolą. Mokyklos mokiniai dalyvauja Kauno Žalgirio ir Eurolygos vykdomoje socialinės atsakomybės programoje „One Team“. Žalgirio arenoje treniruojasi su legendinio Kauno „Žalgirio“ klubo nariais. Treniruotėse dalyvauja tiek „Žalgirio“ trenerių štabo, tiek dublerių, tiek pagrindinės sudėties žaidėjai. Mūsų mokiniai gerina krepšinio žaidimo įgūdžius, mėgaujasi pažintimis ir bendromis treniruotėmis su „Žalgirio“ žvaigždėmis bei stiprėja kūnu ir siela.

Mokyklos mokiniai nuolat dalyvauja Specialiosios Olimpiados Komiteto organizuojamuose sporto renginiuose bei projektuose. Įpratę garbingai ir galingai atstovauti savo mokyklą ir niekuomet nepraleidžia progos pasivaržyti su kitais Lietuvos atletais bei parodyti savo pajėgumus sporto aikštelėse. Sportiniai renginiai vyksta visais metu laikais. Mokyklos mokiniai aktyviai dalyvavo ir garbingai atstovavo savo mokyklą bei šalį visuose 2019 m. Specialiosios Olimpiados Komiteto organizuotose sporto renginiuose:

Pats svarbiausias ir įsimintiniausias 2019 metų sportinis renginys, tai XV specialiosios olimpiados vasaros žaidynės vykusios 2019 m. kovo 7–23 d. Jungtiniuose Arabų Emyratuose, Abu Dabyje. Lietuvos delegacijos sudėtyje į Abu Dabį vyko trys mokyklos mokiniai ir jų trenerė, mokyklos direktorė Daiva Dabrilienė. Irkluotojai Edgaras Minsofinas pasipuošė aukso medaliais, o Rolandas Kriauzlys sidabro. Taip pat labai džiaugiamės Rimvydo Kriauzlio pasiekimais, kuris 400m bėgimo rungtyje iškovojo aukso medalį. Dalyvius pasveikino ir jiems padėkas už dalyvavimą XV pasaulio specialiosiose olimpinėse vasaros žaidynėse įteikė Lietuvos Respublikos Prezidentė Dalia Grybauskaitė. Graikijos SO tarptautinėse irklavimo varžybose Kretoje, mokyklos mokiniai Ignas Bliujus ir Agnė Karpavičiūtė su trenere Daiva Dabriliene, garbingai atstovavo Lietuvą ir užėme prizines vietas.

Sportinių renginių įvairovė byloja apie šio judėjimo svarbą neįgalių vaikų ir jaunuolių gyvenime. Mokyklos mokiniai dalyvavo: Žiemos sporto ir pramogų renginyje „Lteam“ Druskininkuose, Lietuvos SO salės 5 x 5 futbolo čempionate Kaune, Lietuvos Specialiosios Olimpiados plaukimo čempionate Kaune, Lietuvos Specialiosios Olimpiados krepšinio vaikinų 5X5 ir žymios negalios testų čempionate, Lietuvos specialiosios olimpiados lengvosios atletikos čempionate Kazlų Rūdoje, Lietuvos specialiosios olimpiados pavasario futbolo 7x7 čempionate Kėdainiuose, Dviračių ir triračių sporto čempionate Joniškyje, LSOK 2019 m. irklavimo čempionate Marijampolėje, Paplūdimio tinklinis“ Rio smėlio arenoje Kaune, „Rudens krosas“ Kazlų Rūdoje, LSOK 2019 m. smiginio varžybose, LSOK jėgos trikovės respublikinėse varžybose, LSOK žymios negalios motorinio aktyvumo žaidynėse Panevėžyje, LSOK grindų riedulio čempionate Kėdainiuose.

2019 metais didelis dėmesys buvo skirtas mergaičių futbolo populiarinimui Lietuvoje. Kaune vyko merginų futbolo šventė. Renginio tikslas - įtraukti į futbolo sportą kuo daugiau merginų. Mūsų mokyklą atstovavo 12 mergaičių. Atletės atliko futbolo testus. Komanda buvo apdovanota medaliais, futbolo kamuoliais ir marškinėliais. Mokyklos merginos atstovavo Lietuva rinktinės sudėtyje Latvijos Specialiosios Olimpiados Jungtinio merginų futbolo čempionate Latvijoje, mokyklos mergaičių komanda dalyvavo Specialiosios olimpiados mergaičių futbolo turnyre bei atstovavo Lietuvą Latvijos Specialiosios Olimpiados Mergaičių futbolo čempionate Rygoje, kur iškovojo garbingą II vietą.

Vykdydami antrąjį mokyklos veiklos tikslą **„**Kurti modernią ir saugią ugdymo (si) aplinką“, pavyko įgyvendinti IKEA paramos lėšomis finansuotą projektą ir mokyklos kieme įrengta nauja pavėsinė- mokomoji-edukacinė erdvė lauke „Spinduliukų namai“. Kalėdiniu laikotarpiu visą bendruomenę džiugino šioje erdvėje įsikūrusi prakartėlė. Mokyklos klasėse ir kabinetuose sumontuotos ritininės užuolaidos. Minimaliai atnaujintos klasės ir bendro naudojimo patalpos. Naujai suremontuotos ir įrengtos priešmokyklinio ugdymo grupės patalpos. Bendrabučio patalpose įrengtas poilsio kampelis. Mokyklos mokytojai ir specialistai pilnai aprūpinti nauja modernia kompiuterine technika. Į 3 mokyklos kabinetus nupirkta ir sumontuota nauja multimedijos įranga (projektoriai, ekranai). Atnaujinta muzikos kabineto įrangą, nupirkta naujų muzikos instrumentų. Dėl neatitikimo saugumo reikalavimams buvo išmontuota mokyklos teritorijoje esanti žaidimų aikštelė. Mokyklai būtina atnaujinti kompiuterių klasės įranga, įrenti mokinių poilsio zoną trečiajame mokyklos aukšte. Įrengti sporto aikštyną bei žaidimų aikštelę mokyklos teritorijoje.

Vykdydami trečiąjį mokyklos veiklos tikslą stiprinti mokinių ir mokytojų bendravimo ir bendradarbiavimo kompetencijas įgyvendinome keletą projektų. Birželio 30 – liepos 7 dienomis Pervalkoje vyko Specialiosios olimpiados vasaros sporto stovykla. Draugystė, gera nuotaika ir sportas apjungė mūsų atletus iš įvairių Lietuvos vietų – Šeduvos, Joniškio, Rokiškio, Kauno ir Kazlų Rūdos. Jaunimas ne tik sportavo, bet ir aktyviai ilsėjosi. Žygiai pėsčiomis, dviračiais, maudynės jūroje. Rugpjūčio mėnesį Kazlų Rūdos „Saulės“ mokykloje vyko socializacijos projektas „Mes olimpiečiai“. Projektui vykdyti lėšas skyrė Kazlų Rūdos savivaldybės administracija. Projektas skirtas mokinių poilsiui, kelionėms, sportui bei socializacijai. Viena iš projekto veiklų – vaikų vasaros stovykla. Stovyklautojai žaidė aktyvius žaidimus, keliavo į Kauną, kur vyko LSOK Jungtinio sporto šventė, dalyvavo žygyje pėsčiomis į Bagotąją, su maudynėmis, miško aplinkos pažinimu bei vaišėmis, mokėsi statyti palapines, įrengti poilsiavietę, kurti laužą. Spalio mėnesį 10 mokyklos mokinių dalyvavo Lietuvos-Lenkijos jaunimo mainų fondo finansuotame projekte „Draugystės ąžuolai. Mokyklos mokiniai ir projekto vadovės supažindino Lenkijos Koložabo miestelio delegaciją su mūsų šalimi, jos sostine Vilniumi, Trakais. Projekte dalyvavęs jaunimas kartu vyko į edukacines pažintines išvykas, daug bendravo, surengė tautų vakarą su tradicinių patiekalų degustacija, šoko, dainavo, pramogavo, kūrė ir šiaip smagiai bei turiningai leido laiką Lietuvoje, artimiau pažino vieni kitus. Užsimezgusią draugystę simbolizuoja abiejų mokyklų kiemuose pasodinti abiejų tautų draugystę simbolizuojantys ąžuoliukai.

Mokyklos mokiniai ir mokytojai tapo Erasmus+ jaunimo mainų projekto „A Beautiful Mind“, kuris subūrė 36 dalyvius iš Lietuvos, Lenkijos, Ispanijos, Olandijos, Turkijos ir Slovėnijos dalimi. Projekto dalyviai pakvietė mokyklos mokinius į profesionalių trenerių vedamus „Capoeira“ užsiėmimus, kuriuose persipina muzika, šokis, akrobatika, vaidyba ir kovos menas. Ši sporto šaka padeda atsikratyti kompleksų, moko valdyti savo kūną ir mintis. Mokiniai, nors ir nemokėdami užsienio kalbų, noriai įsiliejo į bendrą veiklą. Antrą kartą atvykę į Kazlų Rūdą, projekto dalyviai lankėsi Kazlų Rūdos „Saulės mokykloje. Jaunuoliai nuoširdžiai bendravo su mokiniais, piešė jiems ant rankų, marškinėlių, kartu spalvino mandalas, gamino darbelius iš popieriaus ir žaidė. Šį susitikimą mokiniai prisimins ilgai, nes ant mokyklos sienų liko gražūs piešiniai.

Balandžio 18 dieną, Kazlų Rūdos "Saulės" mokyklos dainorėliai dalyvavo kasmetinėje konferencijoje "Saulės vaikai" .Tai jau aštuntoji konferencija, sukviečianti visus specialiųjų poreikių turinčius atlikėjus į Smalininkų technologijų ir verslo mokyklą. Mokinius ruošė mokytoja G. Fedaravičienė. Puikiai pasirodėme linksmai padainavę daineles ir dar linksmiau sušokę lambados šokį. Gražus laikas praleistas drauge su dvidešimt septyniais kolektyvais iš visos Lietuvos.

Mokyklos mokytojos dalyvavo tarptautiniame ERASMUS+ projekte „Let's make SENse of school - how to identify and help students with SEN - Special Educational Needs“, kurio metu lankėsi Švedijoje, Graikijoje, Rumunijoje. Vasario 19 d. mokykloje vyko lektoriaus, psichoterapeuto Vaido Arvasevičiaus paskaita-seminaras „Mokyklos bendruomenės tarpusavio santykių ypatumai“, renginys skirtas bendruomenės tarpusavio santykių stiprinimui.

Pedagogų kūrybiškumas, tradicijų puoselėjimas, netradicinės veiklos leidžia atsiskleisti mokinių saviraiškai, o įvykdytos veiklos leidžia atskleisti mokinių galimybes įvairiose veiklose. Taikant integruotas veiklas mokiniai mokėsi būti tolerantiškais vienas kitam, aplinkiniams. Projektinė veikla skatino mokinių ir mokytojų motyvaciją, kūrybiškumą, ugdė pasitikėjimą savo jėgomis, mokė savistabos. Ugdėsi mokinių socialinės kompetencijos - mokiniai bendravo su skirtingo amžiaus vaikais, turinčiais skirtingus gebėjimus, poreikius. Mokiniai patobulino socialinius įgūdžius, jautėsi visaverčiais visuomenės nariais. Pagerėjo mokinių bendravimo ir bendradarbiavimo įgūdžiai. Projektų metu mokiniai galėjo teorines žinias pritaikyti praktikoje. Projektinė veikla mokytojams padėjo dar geriau pažinti vaikų asmenybes, suprasti jų poreikius.

III SKYRIUS 2020 METŲ TIKSLŲ AKTUALIZAVIMAS IR PAGRINDIMAS

 Atlikta analizė parodė, kad 2019 m. Mokykloje organizuota ir vykdyta kryptinga, mokinių specialiuosius poreikius atitinkanti mokymosi veikla. Tinkamai parinkti mokymo metodai, formos, priemonės suteikė galimybę pasiekti geriausią rezultatą, siekiant asmeninės kiekvieno mokinio ūgties. Įvertinus pamokų stebėjimo rezultatus ir juos aptarus metodinėse grupėse, 70 proc. mokytojų naudoja patyriminio mokymo metodus, diferencijuotas užduotis, kaupia metodinių priemonių banką. Patyriminio ugdymo pagrindas yra asmens tobulėjimas, pasiekiamas per asmeniškai įprasmintą patirtį. Patyriminis ugdymas skatina vertinti veiklos procesą, o ne lenktyniauti dėl pasiekimų. Tai galimybė dalytis ir kaupti patirtį tyrinėjant, eksperimentuojant, išbandant naujas veiklos formas ir pažinimo būdus. Šis mokymosi būdas skatina reflektuoti ir analizuoti savo patirtį bei iš jos mokytis, kartu skatina geriau pažinti save kaip asmenį, kaip besimokantįjį. Svarbu, kad mokymas gali būti pritaikomas individualioms besimokančiojo galimybėms ir poreikiams. Todėl siekdami ugdymo tęstinumo, atsižvelgdami į mokyklos 2019- 2023 m. m. Strateginio plano pirmą tikslą **“Skatinti kiekvieno mokinio asmenybinę ūgtį“,** 2020 m. veiklos plane keliame pirmą tikslą ***„Sudaryti sąlygas atsiskleisti individualiems mokinių gebėjimams, tenkinant specialiuosius poreikius“.***

 Mokykla aktyvi LSO dalyvė. Aukšti rezultatai pasiekti pasaulio pirmenybėse. Tačiau mūsų tikslas į fizinio aktyvumo veiklą įtraukti kuo daugiau mokinių, kad sportinė veiklą teiktų džiaugsmą, stiprintų sveikatą, plėstų aktyvaus, turiningo laisvalaikio galimybes, saugotų nuo žalingų įpročių. Todėl numatome šią veikla stiprinti ir plėtoti. Siekdami stiprinti mokinių sveikatą, ugdyti sveikatai palankius įgūdžius, jų tėvų, mokytojų supratimą apie sveikos gyvensenos ir fizinio aktyvumo įtaką fizinei ir psichinei sveikatai, gilinsime sveikos gyvensenos kompetencijas, atradimus, dalyvavimą veiklose. Todėl numatome ir toliau plėtoti socialinių ir prevencinių programų vykdymą. Tęsti savitų, mokyklos kultūrą formuojančių ir jau tradiciniais tapusių programų ir renginių vykdymą. Geros vaikų savijautos mokykloje, vaikų sveikatos, fizinio, psichinio socialinio saugumo mokykloje užtikrinimo siekiai atsispindi ir pagrindiniuose valstybės teisės aktuose – Lietuvos pažangos strategijoje „Lietuva 2030“, Valstybinėje švietimo 2013–2022 metų strategijoje, Lietuvos Respublikos Vyriausybės 2012–2016 metų programoje, Geros mokyklos koncepcijoje ir kt. Pagrindinis akcentas – mokinio sveikatos plačiąja prasme – dvasinės, fizinės, psichinės, kultūrinės ir socialinės gerovės puoselėjimas. Mokykla, nors ir stokoja fizinį aktyvumą skatinančių ir sveikatą stiprinančių erdvių, tačiau rezultatai rodo, kad ne tai yra svarbiausia. Mokytojų ir mokinių įsitraukimas, išmonė ir užsidegimas iš dalies kompensuoja infrastruktūros trūkumus, tačiau labai tikimės, kad šiais metais pavyks rekonstruoti mokyklos stadiona ir atnaujinti žaidimų aikštelę, taip sukuriant dar geresnes sąlygas aktyviam mokinių judėjimui. Antrasis Strateginiame plane numatytas tikslas yra **„Formuoti savitą mokyklos kultūrą, saugią ir palankią mokymosi aplinką“,** antruoju tikslu keliame ***„Formuoti palanką mokymuisi aplinką“****.* Antrasis tikslas labai glaudžiai susijęs su pirmuoju, nes patirtimi grįstų ugdymo metodų panaudojimas, ką rodo ir mūsų patirtis, neabejotinai tampa prioritetiniu SUP vaikų mokymui. Greta patyriminio ugdymo svarbią vietą šiuolaikiniame pasaulyje užima inovacijos ir šių metodų panaudojimas SUP vaikų mokymu. Ribotos techninės galimybės kol kas neleidžia mums taikyti šias technologijas taip plačiai kaip mes norėtume, todėl prioritetu laikome ir ieškosime galimybių atnaujinti mokyklos kompiuterių klasę, taip praplečiant inovatyvių metodų taikymo galimybes SUP vaikų mokymui.

 Trečiasis strateginio plano tikslas **„Siekti, kad Mokyklos bendruomenė taptų nuolat besimokančia“.** Nuolatinis profesinis mokytojo tobulėjimas padeda siekti realių pokyčių. Asmeninį profesinės veiklos įsivertinimą palaiko personalo mokymosi kultūra mokykloje: aukšti mokytojų veiklos lūkesčiai, pagarba profesionalumui, parama tobulinant asmeninį meistriškumą. Asmeninis meistriškumas paremtas nuostata kuo geriau atlikti savo darbą ir siekti tobulėjimo. Mokytojų gebėjimų, požiūrių ir vertybių pokyčiai nukreipti į gerėjančius mokinių pasiekimus ir pažangą. Tačiau mokykla išgyvena nuolatinius pokyčius, kuriems įtakos turi ne tik išorės, bet ir vidiniai veiksniai. Todėl pereinant nuo dalyko mokymo prie visapusiškos asmenybės ugdymo(si), nebepakanka vieno mokytojo pastangų. Sėkmingos mokyklos veiklos pamatu tampa bendradarbiavimu grįsti santykiai, kurie aprėpia įvairiopą partnerystę. Bendradarbiavimas būtinas ir reikšmingas sprendžiant patyčių, motyvacijos, mokyklos nelankymo, elgesio, mokytojų ir mokinių tarpusavio bendravimo problemas. Todėl labia svarbu įtraukti kiekvieną mokyklos bendruomenės narį į kokybiškai naujais santykiais grįstos, kompetencijų ugdymą(si) užtikrinančios mokyklos kaip besimokančios bendruomenės kūrimą. Todėl siekdami sutelkti pastangas kurti ir plėtoti bendravimo, bendradarbiavimo, mokymosi kartu ir vieniems iš kitų kultūrą trečiuoju tikslu keliame ***„Skatinti mokymą (sį) ir asmeninį tobulėjimą, efektyvinant bendradarbiavimo formas“.*** Sėkmingą bendradarbiavimą skatinantys veiksniai išreiškiami kaip savalaikė ir reikalinga informacija, individualios asmeninės savybės, nuostatos mokinių atžvilgiu bei bendras darbas kartu. Sėkmingos bendradarbiavimo formos: tinkamai organizuojami pokalbiai, diskusijos, disputai, dalyvavimas tėvų susirinkimuose, naudojimasis šiuolaikinėmis technologijomis, tyrimai, bendra veikla bei vertinimas. Bendros veiklos, jų formų, būdų ir erdvių įvairovė, stiprins bendruomeniškumą, šeimos ir mokyklos tarpusavio ryšį.

IV SKYRIUS

VEIKLOS TURINYS

**1.Tikslas:** ***Sudaryti sąlygas atsiskleisti individualiems mokinių gebėjimams, tenkinant specialiuosius poreikius.***

Uždaviniai:

 1. Individualizuoti mokymosi patirtį, siekiant kiekvieno mokinio asmeninės pažangos.

 2. Tobulinti mokinių pažangos stebėjimą ir į(si)vertinimą.

 3. Efektyvinti pagalbos mokiniui teikimą.

**2.Tikslas:** ***Formuoti palankią mokymuisi aplinką.***

Uždaviniai:

1. Tobulinti mokymosi aplinką.

2. Plėtoti socialinių ir prevencinių programų vykdymą.

**3.Tikslas. *Skatinti mokymą (sį) ir asmeninį tobulėjimą, efektyvinant bendradarbiavimo formas.***

Uždaviniai:

1. Efektyvinti bendradarbiavimo formas.

2. Plėtoti profesinį tobulėjimą.

3.Plėtoti projektinę veiklą.

|  |  |  |  |  |
| --- | --- | --- | --- | --- |
| Eil. Nr. | Priemonė, veikla | Vykdymo laikas | Atsakingi asmenys | Priemonės, veiklos įgyvendinimo vertinimo kriterijai. Pastabos. |
| ***1.Tikslas. Sudaryti sąlygas atsiskleisti individualiems mokinių gebėjimams, tenkinant specialiuosius poreikius.***  |
| 1.Individualizuoti mokymosi patirtį, siekiant kiekvieno mokinio asmeninės pažangos. |
| 1.1.1. | Taikyti individualizuotomokymo kriterijus.  | 2020-01 – 2020-12  | Mokytojai  | Parengti individualizuoti ugdymo planai kiekvienam mokiniui.Daugiau nei 70 proc. mokinių pripažįsta, kad pamokoje gali pasirinkti užduotis pagal individualius gebėjimus.  |
| 1.1.2. | Efektyvinti klasės vadovo veiklą. | 2020-01 – 2020-12 | Klasių vadovaiVGK | Pagerės klasių mikroklimatas, sumažės patyčių mastas. Klasėje vyrauja teigimas mikroklimatas.  |
|  | Inicijuoti probleminių situacijų aptarimą ir vertinimą.  | 2020-01 – 2020-12 | Klasių vadovaiVGK | Įvertinta esama situacija, aptartos mokinio elgesio ir mokymosi problemos, numatyti būdai joms spręsti, aptartos ir įvertintos pagalbos galimybės. |
|  | Organizuoti renginius savo klasėse ir dalyvauti mokyklos bei miestelio renginiuose bei talkinti juos ruošiant.  | 2020-01 – 2020-12 | Klasių vadovai | Pagerėjusi bendravimo ir bendradarbiavimo kultūra, ugdoma tautinė ir pilietinė savimonė, atsakomybė, prasmingas laisvalaikis. |
|  | Stiprinti klasės vadovų bendradarbiavimą su šeima. | 2020-01 – 2020-12 | Klasių vadovaiSocialinis pedagogas | Reguliariai vyksta individualūs mokinių mokymosi pasiekimų aptarimai, į kuriuos įtraukiami mokinių tėvai, švietimo pagalbos specialistai.  |
| 1.1.3. | Stiprinti mokinių galimybes reflektuoti asmeninę pažangą.  | 2020-01 – 2020-12 | Mokytojai,Klasių vadovaiŠvietimo pagalbos specialistai Direktoriaus pavaduotojasugdymui  | Reflektavimas padėjo įveikti iškylančius mokymosi sunkumus ir siekti mokymosi pažangos, mažėjo praleistų ir nepateisintų pamokų skaičius (lyginama su praėjusių mokslo metų rezultatais (pusmečio, metiniai). |
| 1.1.4. | Plėsti mokymąsi be sienų: mokymasis virtualioje aplinkoje, mokymasis už klasės ribų, mokymasis už mokyklos ribų.  | 2020-01 – 2020-12 | MokytojaiKlasių vadovai | Mokymo procese taikomi patyriminio mokymo(si) metodai. Mokiniai aktyviai veikdami, aiškindamiesi ir darydami išvadas siekia individualios pažangos, kuri fiksuojama ir matuojama pagal atnaujintus vertinimo aprašus.  |
| * 1. Tobulinti mokinių pažangos stebėjimą ir į(si)vertinimą.
 |
| 1.2.1. | Papildyti mokinių pasiekimų ir pažangos vertinimo aprašą. | 2020-01 – 2020-12 | Darbo grupė | Mokinių pasiekimai fiksuojami ir kaupiami Individualios pažangos aplanke.Gauti pasiūlymai.Pagal pateiktus pasiūlymus papildytas pažangos vertinimo aprašas. |
|  | Patobulinti mokinių vertinimo sistemą. | 2020-01 – 2020-12 | Metodinis mokytojų būrelis | Nustatyti ir apibrėžti objektyvūs vertinimo kriterijai suprantami pedagogams ir mokiniams.  |
| 1.2.2. | Padėti mokytojui įžvelgti kiekvieno mokinio mokymosi galimybes, kelti mokinio pažangą. | 2020-01 – 2020-12 | Klasių vadovaiŠvietimo pagalbos specialistaiVGK | Konsultacijų, aptarimų metu teikiama metodinė ir švietimo pagalba, kuri padeda atskleisti mokinio gabumus ir juos vystyti.  |
| 1.2.3. | Taikyti paveikias skatinimo priemones didžiausią pažangą padariusiems mokiniams.  | 2020-062020-12  |  Direktorius Mokyklos taryba | 2 kartus per metus pagal pažangos matavimo kriterijų (mokymosi, pažinimo kompetencija; socialinė, komunikavimo kompetencija; kūrybiškumo, asmeninė kompetencija).  |
| 1.3. Efektyvinti pagalbos mokiniui teikimą. |
| 1.3.1. | Efektyvinti VGK veiklą | 2020-01 – 2020-12 | VGK  | Išsprendžiamos problemos tenkina 75 proc. bendruomenės narių. |
|  | Įvertinti ir padėti spręsti problemas, susijusias su įvairiais mokiniams kylančiais sunkumais. | 2020-01 – 2020-12 | VGK Klasių vadovai | Mokykloje teikiama tikslinga ir savalaikė pagalba mokiniams, tėvams, mokytojams dėl mokymosi sunkumų, bendravimo problemų ar elgesio sutrikimų. Lanksčiau ir operatyviau reaguojama į pokyčius.  |
|  | Parengti ir patvirtinti kiekvienam mokiniui individualų Švietimo pagalbos teikimo planą. | 2020-022020-09 | VGKŠvietimo pagalbos specialistaiKlasių auklėtojaiAdministracijaTėvai | Švietimo pagalba organizuojama remiantis PPT rekomendacijomis. Švietimo pagalba teikta vadovaujantis parengtu individualiu Švietimo pagalbos planu. |
|  | Stebėti ir fiksuoti mokinių pažangą. | 2020-022020-09 | VGKKlasių vadovai | Reguliariai vykdyti švietimo pagalbos teikimo planų aptarimą vasario ir birželio mėnesiais. VGK posėdžių metu fiksuojama kiekvieno mokinio pažanga, analizuojamos probleminės sritys, koreguojami pagalbos tikslai ir uždaviniai. Užtikrinamas teikiamos pagalbos efektyvumas. |
| 1.3.2. | Stiprinti naujai į mokyklą atvykstančių mokinių stebėseną, plėsti pagalbos galimybes. | 2020-01- 2020-12 | VGKKlasių vadovaiŠvietimo pagalbos specialistai | Švietimo pagalba organizuojama remiantis PPT rekomendacijomis. Mokiniai stebimi, fiksuojama jų pažanga. Esant poreikiui sustiprinamas švietimo pagalbos specialistų dėmesys naujai atvykusiam mokiniui.Teikiamos rekomendacijos mokytojams.  |
| 1.3.3. | Pakoreguoti mokyklos veiklą reglamentuojančius dokumentus pagalbos mokiniui klausimu.  | 2020-01 – 2020-12 | VGK Administracija | Pagal poreikį, atsiradus pakitimams pakoreguoti, susisteminti dokumentai.  |
| 1.3.4. | Organizuoti mokiniams individualias, grupines konsultacijas.  | 2020-01 – 2020-12  | Švietimo pagalbos specialistai  | Švietimo pagalbos specialistai pagal VPPT išvadas suteikė ne mažiau kaip 90 proc. mokinių pagalbą. Pagal poreikius organizuojamos konsultacijos. 80 proc. mokinių, lankiusių konsultacijas, pasiekė asmeninę pažangą. Mokinių apklausos duomenys parodė, kad ne mažiau kaip 80 proc. pripažįsta, kad atsižvelgiama į jų individualius gebėjimus ir poreikius.32 mokiniai dalyvavo “Socialinių įgūdžių stiprinimo programos” užsiėmimuose.  |
| ***2.Formuoti palankią mokymuisi aplinką.*** |
| 2.1. Tobulinti mokymosi aplinką. |
| 2.1.1. | Plėsti mokyklos vidaus erdvių pritaikymą edukacinei veiklai. | 2020-012020-12 | AdministracijaMokytojai | Mokyklos patalpose atsirado naujų, edukacinei veiklai pritaikytų erdvių. |
|  | 3 aukšto koridoriaus grindis pritaikyti edukacinei veiklai. | 2020-012020-12 | AdministracijaMokytojai | Mokyklos 3 aukšto koridoriaus grindys pritaikytos edukacinėms veikloms. |
|  | Papuošti mokyklos sienas piešiniais. | 2020-012020-12 | Administracija | Mokyklos 3 aukšto sienos papuoštos piešiniais. Pagerėjo estetinis vaizdas. |
|  | Įrengti poilsio zoną mokiniams trečiajame mokyklos aukšte. | 2020-02-2020-12 | Administracija | Mokyklos 3 aukšte įrengta nauja poilsio zona mokiniams. |
|  | Atnaujinti kompiuterių klasės įrangą. | 2020-01-2020-12 | Administracija | Kompiuterių klasėje pilnai atnaujintos 9 darbo vietos. |
| 2.1.2. | Plėsti mokyklos lauko erdvių pritaikymą edukacinei veiklai. | 2020-012020-12 | AdministracijaKazlų Rūdos savivaldybė | Mokyklos lauko teritorijoje atsirado naujų, edukacinei veiklai pritaikytų erdvių. Padidėjo mokinių saugumas. |
|  | Įgyvendinti IKEA paramos fondo lėšomis finansuojamą projektą „ Lauko aikštelės įrengimas Kazlų Rūdos „Saulės“ mokyklos teritorijoje“. | 2020-012020-11 | AdministracijaProjekto vadovė | Mokyklos kieme įrengta saugumo reikalavimus atitinkanti lauko žaidimų aikštelė: sūpynės, speciali danga, smėlio dėžė. |
|  | Atnaujinti mokyklos sporto aikštyną. | 2020-01-2020-12 | AdministracijaKazlų Rūdos savivaldybė | Mokyklos teritorijoje įrengtas naujas sporto aikštynas. Pagerintos sąlygos plėsti mokinių fizinio aktyvumo bei laisvalaikio galimybes. |
|  | Apjuosti mokyklos teritoriją nauja tvora. | 2020-01-2020-12 | AdministracijaKazlų Rūdos savivaldybė | Mokyklos teritorija apjuosta nauja tvora. Sutvarkyti teritorijos pakraščiai. Padidėjo mokinių saugumas. |
| 2.2. Plėtoti socialinių ir prevencinių programų vykdymą. |
| 2.2.1. | Nuolat vykdomos smurto, žalingų įpročių, sveikatos, lytiškumo, prevencijos programos. | 2020-01-2020-12 | MokytojaiAuklėtojaiKlasių vadovaiAdministracijaŠvietimo pagalbos specialistai | Atnaujintos ir sėkmingai veikia prevencinės programos. Mokykloje diegiamos programos apima visuminį žinių, gyvenimo įgūdžių, nuostatų ir vertybių ugdymą. Yra tęstinės. |
| 2.2.2.  | Vykdyti ir pagal galimybes bei poreikius plėsti neformalaus ugdymo programas. | 2020-01-2020-12 | AdministracijaBūrelių vadovai | Į neformaliojo švietimo veiklą įsitraukę 99 proc. mokyklos mokinių.  |
| 2.2.3. | Mokykloje nuolat vykdomi sveikos gyvensenos propagavimo ir prevenciniai projektai.  | 2020-01-2020-12 | AdministracijaProjektų vadovai | Mokykloje kasmet įvykdomi ne mažiau nei 2-3 sveikatingumo ir socializacijos projektai. |
| 2.2.4.  | Mokyklos mokiniai ir mokytojai aktyviai įsitraukia ir dalyvauja įvairiuose projektuose, sportinėse veiklose mokykloje ir už jos ribų. | 2020-01-2020-12 | AdministracijaKlasių vadovaiMokytojaiAuklėtojai | Aktyviai dalyvauta tradiciniuose ir naujai organizuotose mokyklos, miesto, respublikiniuose, tarptautiniuose renginiuose, sporto varžybose.  |
| 2.2.5. | Stiprinti smurto ir patyčių prevencinę veiklą mokykloje. | 2020-01-2020-12 | VGKŠvietimo pagalbos specialistaiKlasių vadovaiMokytojaiAulėtojaiTėvai | Mokykloje vykdoma ankstyvosios smurto ir patyčių prevencijos programa „Zipio draugai“.Mokykloje palaikoma OLWEUS smurto ir patyčių prevencijos programos metu pradėta veikla. |
| ***3. Skatinti mokymą(sį) ir asmeninį tobulėjimą, efektyvinant bendradarbiavimo formas.*** |
| 3.1. Efektyvinti bendradarbiavimo formas. |
| 3.1.1. | Dalytis patirtimi stebint ir vertinant mokinio asmeninę pažangą ir pasiekimus.  | 2020-01-2020-12 | Metodinės grupėsMokytojų metodinis būrelisŠvietimo pagalbos specialistaiVGKAdministracija | Kiekvienas mokytojas ir švietimo pagalbos specialistas remdamasis savo mokinių pažangos ir pasiekimų analize įvardija 2 sėkmės ir 2 nesėkmės.Mokytojai ir Švietimo pagalbos specialistai dalinosi pastebėjimais apie asmeninės pažangos ir pasiekimų matavimo sistemos privalumus ir trūkumus. Pristato sėkmės atvejus ir sunkumų atvejus. Surasti sprendimai kilusioms problemoms spręsti.  |
| 3.1.2. | Reguliariai organizuoti mokytojų, pagalbos specialistų, tėvų, administracijos konstruktyvias diskusijas apie mokinių mokymosi sėkmes ir problemas siekiant padėti vieni kitiems.  | 2020-01-2020-12 | AdminstracijaKlasių aulžklėtojaiVGKTėvasŠvietimo pagalbos specialistai | Susitikimai vyksta ne rečiau nei kartą per mėnesį, jų metu aptariami mokinių mokymosi klausimai ir priimami sprendimai įvairiais lygmenimis (direkciniai pasitarimai, direktoriaus pavaduotojų pokalbiai, apskritieji su mokytojais iršvietimo pagalbos specialistai, Vaiko gerovės komisijos pasitarimai). Kiekvieno mokinio atvejo vadyba įgyvendinama pagal priimtinus sprendimus, fiksuojama pažanga.  |
| 3.1.3. | Atnaujinti mokyklos vidaus darbo tvarkos taisykles. | 2020-02 | Veiklos kokybės įsivertinimo darbo grupė | Atnaujintos mokyklos vidaus darbo tvarkos taisykles. |
| 3.1.4. | Patobulinti informavimo sistemą. | 2020-01-2020-12 | Administracija | Mokyklos Direktoriaus įsakymu paskirtas atsakingas asmuo ar sudaryta grupė asmenų atsakingų už informacijos sklaidos gerinimą organizacijoje visais lygiais. |
| 3.1.5. | Rengti visuotinus tėvų susirinkimus. | Kartą per metus | AdministracijaKlasių vadovaiVGK | Ne rečiau kaip kartą per metus tėvai kviečiami dalyvauti visuotiniame tėvų susirinkime. |
| 3.1.6. | Teikti metodinę ir kita reikalingą pagalbą naujai į kolektyvą įsiliejantiems pedagogams. | 2020-01-2020-12 | AdminstracijaVGKŠvietimo pagalbos specialistai | Naujai į darbą priimtiems pedagogams skiriamas mokytojas-mentorius, kuris globoja, teikia informacinę ir metodinę pagalbą pradiniame etape. Nauji pedagogai sėkmingai vykdo savo funkcijas.  |
| 3.2. Plėtoti profesinį tobulėjimą. |
| 3.2.1. | Surengti mokomuosius seminarus mokytojams ir bendruomenei aktualia tematika. | 2020-01-2020-12 | AdministracijaVGK | Seminarai mokykloje rengiami ne rečiau kaip kartą per metus. Vykusių renginių turinys ir kokybė atitiko bendruomenės lūkesčius. |
| 3.2.2. | Surengti mokytojams išvyka į Lenkijos Malborko autistų ugdymo centrą. | 2020 metų metų pavasario atostogų metu | Administracija |  Mokytojai patobulino asmenines ir profesines kompetencijas. |
| 3.2.3. | Reflektuoti savo darbo indėlį į mokinių pažangą, bendruomenės veiklą, asmeninį tobulėjimą.  | Kiekvieno mėnesio paskutinį trečiadienį – kolektyvinisaptarimas. Asmeninė veiklos refleksija 2020-06 | MokytojaiŠvietimo pagalbos specialistaiKlasių vadovai DirektoriusDirektoriaus pavaduotojas ugdymo klausimais | Kiekvienas pedagoginis darbuotojas analizuoja savo darbo indėlį į mokinių pažangą, bendruomenės veiklą bei asmeninį tobulėjimą. Refleksiją einamųjų mokslo metų birželio mėnesį pateikia mokyklos direktoriui. |
| 3.2.4. | Mokytojai tobulina bendrąsias ir specialiąsias kompetencijas savišvietos būdu ir/ar dalyvaujant mokyklos, kaip besimokančios bendruomenės veikloje. | 2020-01-2020-12 | MokytojaiAdministracijaVGKMokytojų metodinė grupė | Mokytojai ir mokyklos administracija planuoja asmeninio meistriškumo augimą ir jo atkakliai siekia. Mokytojams suteikiama galimybė tobulinti kvalifikaciją Mokytojai mokosi pasinaudodami įvairiomis galimybėmis: savo mokykloje su kolegomis ir iš jų, savarankiškai namuose, su mokiniais ir iš jų, per informacinius ir socialinius kolegialaus mokymosi tinklus, kursuose, seminaruose, išvykose, projektuose ir kt. Savo patirtį reflektuojant kolegoms mokytojų metodinių susirinkimų, pedagogų posėdžių metu. |
| 3. Plėtoti projektinę veiklą. |
| 3.3.1 |  Rengti, teikti ir įgyvendinti projektus. | 2020-01-2020-12  | AdministracijaMokytojaiDarbo grupė „Projektų rengimas, vystymas“ | Pateiktų finansavimą gauti projektų paraiškų skaičius. Siektina reikšmė – ne mažiau kaip 5. Įgyvendintų projektų skaičius: a) finansuojamų ne mokyklos lėšomis – ne mažiau kaip 4; b) mokyklos ribose – ne mažiau kai 3.Mokinių, dalyvaujančių veiklose, dalis (procentai) per metus ne mažiau kaip 30 proc. |
| 3.3.2. | Organizuoti edukacinius renginius: akcijos, talkos, varžybos, parodos ir kiti renginiai, ugdančius kultūrinę brandą, pilietiškumą, socialinius įgūdžius, saviraišką, gebėjimus ir polinkius.  | 2020-01-2020-12 | Mokytojai Švietimo pagalbos specialistai Klasių vadovaiAdministracija VGKVSPS | Vykstantys renginiai orientuoti į įvairias kompetencijas ir edukacinį kryptingumą. Atlikta analizė, kokios kompetencijos buvo ugdomos, renginių edukacinis kryptingumas ir kuriai mokinių daliai. Siektina reikšme – kasmet į renginių organizavimą įtraukiama ne mažiau kaip 50 proc. mokinių. Mokiniai turi ypatingų asmeninių mokymosi bei kitų veiklų – projektų, renginių, pilietinių iniciatyvų, savanorystės veiklos ir kt., konkursų – pasiekimų (darbų ir kūrinių, gebėjimų, laimėjimų). Visa informacija viešinama mokyklos tinklapyje [www.krsaules.lt](http://www.krsaules.lt) ir Facebook paskiroje.  |
| 3.3.3. | Tęsti dalyvavimą tarptautiniame ERASMUS+ projekte „Let's make SENse of school - how to identify and help students with SEN - Special Educational Needs“. | 2020-03/042020-05/06 | Projekto vadovai ir dalyviai | Vienas projekto vykdymo etapų kovo 30 - balandžio 5 dienomis vyks Letuvoje, projekto priimančioji pusė Kazlų Rūdos „Saulės“ mokykla.Gegužės 28- birželio 7 dienomis mokyklos pedagogai lankysis baigiamajame projekto etape Turkijoje. |
| 3.3.4. | Plėsti rėmėjų paieškas. | 2020-01-2020-12 | DirektoriusDarbo grupė „Projektų rengimas, vystymas“ | Pritrauktos rėmėjų lėšos. |

V SKYRIUS

 ATSISKAITYMO IR VISUOMENĖS INFORMAVIMO TVARKA

Atsiskaitoma etapais Mokytojų taryboje, Mokyklos taryboje, visuotiniuose tėvų susirinkimuose, steigėjui ir visuomenei. Atsakingi už tam tikras veiklos sritis (VGK nariai, švietimo pagalbos specialistai, sveikatos priežiūros specialistas, tarybų, darbo grupių, komisijų pirmininkai, projektų vadovai) rengia metines savo veiklos programas, analizuoja savo veiklą, apibendrina, pateikia ataskaitas ir numato veiklos tobulinimą ir perspektyvas. Metinės veiklos programos įgyvendinimą kontroliuoja mokyklos direktorius. Programos įgyvendinimą koordinuoja direktoriaus pavaduotojas ugdymui ir direktoriaus pavaduotojas ūkio reikalams. Metinis veiklos planas skelbiamas ir viešai prieinamas mokyklos tinklapyje [www.krsaulės.lt](http://www.krsaulės.lt).

PRITARTA

Kazlų Rūdos „Saulės“ mokytojų

tarybos 2020 m. vasario 20 d. posėdžio nutarimu.

Protokolo Nr.